b'\n_START_ARTICLE_\nBurmaveien (Asia)\n_START_PARAGRAPH_\nBurmaveien (engelsk: Burma Road, kinesisk: \xe6\xbb\x87\xe7\xbc\x85\xe5\x85\xac\xe8\xb7\xaf) er en bilvei som forbinder Burma (ogs\xc3\xa5 kalt Myanmar) med Kina. Den forbinder Kunming i Yunnan med Lashio i Burma. Da den ble bygget var Burma en britisk kronkoloni._NEWLINE_Veien er 1\xc2\xa0154\xc2\xa0km lang, f\xc3\xb8lger en karanevei og g\xc3\xa5r i gjennom barske fjellomr\xc3\xa5der. St\xc3\xb8rste h\xc3\xb8yde er 4\xc2\xa0700 moh._NEWLINE_Strekningen fra Kunming til den burmesiske grensen ble bygget av 200\xc2\xa0000 kinesiske arbeidere under andre kinesisk-japanske krig i 1937 og ble ferdig i 1938. Veien spilte en stor strategisk rolle i andre verdenskrig, hvor britene benyttet Burmaveien til \xc3\xa5 sende krigsmateriell til Kina f\xc3\xb8r Japan kom i krig med Storbritannia. Denne transporten fant sted som f\xc3\xb8lge av at japanerne hadde tatt kontroll over de kinesiske havnebyene. Forsyninger ble losset i Rangoon (n\xc3\xa5 Yangon) og sendt med jernbane til Lashio, hvor veien startet i Burma. Etter at japanerne hadde l\xc3\xb8pt Burma over ende i 1942, m\xc3\xa5tte de allierte forsyne Chiang Kai-shek og nasjonalistkineserne via luftveien. Disse forsyningene ble fl\xc3\xb8yet fra flyplasser i Assam i India over den \xc3\xb8stlige delen av Himalaya. I 1942 fant slaget om Yunnan-Burma-veien sted p\xc3\xa5 denne veien. _NEWLINE_Etter krav fra USA og til Winston Churchills store skuffelse, fikk britiske styrker tildelt den prim\xc3\xa6re oppgaven i Stillehavskrigen ved \xc3\xa5 gjenerobre Burma og gjen\xc3\xa5pne forbindelsen over land til Kina. Under britisk kommando beseiret indiske, britiske, kinesiske og amerikanske tropper, sistnevnte under kommando av Vinegar Joe Stilwell et japansk fors\xc3\xb8k p\xc3\xa5 \xc3\xa5 erobre Assam og gjenerobret i stedet det nordlige Burma. Etter at japanerne hadde erobret Lashio i april 1942, m\xc3\xa5tte de allierte bygge en ny vei, Ledoveien (ogs\xc3\xa5 kalt Stilwell-veien), som forl\xc3\xb8p fra Ledo i Assam, gjennom Myitkina hvor den m\xc3\xb8tte den gamle Burmaveien ved Wandingzhen, i Yunnan i Kina. Den var 770\xc2\xa0km lang, og de f\xc3\xb8rste lastebilene kom frem til den kinesiske grensen via denne veien den 28. januar 1945. (Winston Churchill, Andre verdenskrig, bd. VI, kap. 11.)'